Gandia presenta una àmplia programació amb més de 100 activitats culturals i identitàries per viure el millor Nadal
05 desembre 2024

## Gandia presenta una àmplia programació amb més de 100 activitats culturals i identitàries per viure el millor Nadal05 desembre 2024Última actualització: 05 desembre 2024

![](../gestion/img/feadfa405a3de214c12be50faabf2d415e9b2114e6af09735b3cd0e7ee56347b.jpg)  
  

L'alcalde de Gandia, **José Manuel Prieto,** i la regidora delegada de Cultura, Política Festiva i Turisme, **Balbina Sendra**, han presentat hui el programa d'activitats nadalenques que va començar la setmana passada amb la tradicional encesa de llums i que finalitzarà el pròxim 5 de gener amb la Cavalcada dels reis Mags. A més, s'ha donat a conéixer la nova imatge **‘Gandia, el teu Nadal’**.

Tal com ha explicat Prieto, “_són més de 100 les activitats previstes durant aquests dies repartides entre el centre, els barris i diversos espais emblemàtics a més de les biblioteques, el Museu Faller, el Maga i la Seu Col·legiata_”.

Enguany s’ha triat d’escenari per presentar la programació el Betlem Monumental de l’Associació Betlemista, que és “_tota una tradició a la nostra ciutat; i convidem a tota la gent a que vinga a veure’l_”.

La primera autoritat municipal ha incidit en el fet que es tracta d'una programació per a totes i tots, i ha avançat que farem “_una gran aposta pel Nadal a Gandia. Serà un Nadal per a compartir, comprar, gaudir i viure'l en tots els barris gràcies a la implicació del múscul social de la nostra ciutat que ens ajuda a fer més gran la programació i a convertir aquests dies en una excusa més per a visitar-nos_”.

Entre les principals novetats, l'alcalde ha destacat el mercat de Nadal que en aquesta edició comptarà amb 15 casetes que oferiran productes nadalencs únics, i ha incidit en la millora de la decoració, que té com a principal element l'espectacular arbre màgic de 12 metres que permet als visitants accedir a l'interior per a fer-se fotografies.

Respecte als espais temàtics, s'incorpora la Casa de la Marquesa, mentre que la plaça del Rei Jaume I comptarà amb el ren Doner per als més xicotets, i les persones que accedisquen a Gandia per passarel·la del riu Serpis seran rebudes pel ren Rudolf.

D'altra banda, s'ha ampliat en dies i activitats, amb personatges, artesans i decoracions que enriqueixen l'experiència del Campament Real dels Reis Mags, d'igual manera que s'ha fet amb el Poblat de Papà Noel que tindrà tallers i animacions en la plaça de l'Escola Pia.

Enguany també tornen al carrer els bancs que contenen rètols lluminosos amb paraules que fan referència a valors i sentiments que caracteritzen Nadal.

Altres activitats a les quals s'ha fet referència han sigut els ‘tardeos’ dels dies 20 i 21 de desembre que es desenvoluparan en diversos punts de la ciutat als quals se sumen els concrets gratuïts en la Seu Col·legiata, inclòs el tradicional Cant de la Sibil·la. A més, Gandia comptarà, un Nadal més, amb activitats culturals amb representacions en el Teatre Serrano.

Dins de la programació també destaquen les dues grans cavalcades: la de Papà Noel el 24 de desembre i la dels Reis Mags el 5 de gener.

Finalment, la plaça Major serà l'epicentre de l'últim dia de l'any, ja que acollirà les campanades infantils, el tardeo, espectacles diversos i l'actuació de l'orquestra Titànic.

  
**La imatge ‘Gandia, el teu Nadal’**

Sobre la marca ‘Gandia, el teu Nadal’, l'alcalde ha anticipat que “el Nadal cada vegada serà més gran, però volem més Nadal en els comerços, els barris, les entitats i associacions”. Respecte a la imatge, ha destacat que representa una bola amb neu, i dins d'eixa bola, està la ciutat, amb l'ajuntament, l'arbre i la vida a plaça Major. Una tradicional escena nadalenca que convida a totes i tots a gaudir del seu Nadal.

“_La convivència, el respecte a les nostres tradicions i sentiments s'uneixen per a fer més grans aquestes festes que no sols gaudirem els gandians sinó també tots els que ens visite_n”, ha afirmat Prieto, qui ha finalitzat afirmant que “_amb aquesta campanya i aquesta programació projectarem el millor de nosaltres i convertirem el Nadal en una nova ocasió per a continuar mirant avant_. _‘Gandia, el teu Nadal', mostra l’orgull per estes festes i també per la ciutat_", ha finalitzat l’alcalde.

  
**Convertir Gandia en un poblat nadalenc**

D'altra banda, Sendra ha insistit en la idea de convertir Gandia en un poblat nadalenc. “_Volem ser un pol d'atracció nacional i que fer una volta per la ciutat siga una experiència per a tots els públics_”.

La regidora ha destacat la implicació de col·lectius, associacions i entitats que se sumen a la proposta dissenyada pel govern municipal enriquint d'aquesta manera les opcions que s'ofereixen a la ciutadania i els que ens visiten, i ha avançat que “**hi haurà sorpreses als carrers amb diferents animacions**”.

Un altre punt que ha remarcat l'edil ha sigut la col·laboració amb ARFAGA per a crear escenes i personatges que presideixen diversos emplaçaments.

La programació completa pot consultar-se ja en la web municipal i a partir del 12 de desembre estarà disponible en paper en els edificis municipals.

D’altra banda, ha volgut agrair al departament de Política Festiva i altres departaments del consistori per aconseguir que la ciutat “lluïsca perfecta perquè tots puguem gaudir-la”, i ha convidat la ciutadania i els turistes a què ens visiten durant aquestes festes.

**Solidaritat**

Finalment, la regidora ha destacat que la programació també contempla activitats de caràcter solidari que posaran en marxa diverses entitats i que té com a objectiu ajudar les persones afetcades per la DANA, a Càritas, al Preventori o a CasAmable Asociación.

"_En unes dates tan assenyalades no hem d'oblidar els que pitjor ho estan passant i menys recursos tenen. Estic segura que Gandia tornarà a mostrar la seua faceta més soliària_", ha conclòs.

ENLLAÇ A LA PROGRAMACIÓ: http://www.gandia.es/atg/web\_php/index.php?contenido=descripcion&id\_boto=671

[Twittear](https://twitter.com/share)